﻿ IMPLICAREA TINERILOR ÎN PROCESUL LUĂRII DECIZIILOR – STUDIU DE CAZ: ORAŞUL CUGIR, JUDEŢUL ALBA CLAUDIA PETRESCU SIMONA VONICA RĂDUŢIU Studiul de faţă îşi propune să adâncească analiza referitoare la percepţia tinerilor faţă de nivelul şi formele de participare, accesibile lor, la deciziile în diferite domenii, prin studiul de caz realizat în oraşul Cugir, judeţul Alba. Pentru aceasta s-a optat pentru o metodologie de tip calitativ, datele fiind culese atât prin metoda focus-group-ului, cât şi prin metoda interviurilor. Ca instrument principal de lucru am utilizat ghidul de interviu semistructurat. O altă sursă importantă de date a fost constituită din metoda observaţiei. Unitatea de investigare a fost tânărul cu vârstă cuprinsă între 15 şi 29 de ani. Selecţia persoanelor investigate s-a realizat prin metoda bulgărelui de zăpadă. Astfel, după găsirea primilor subiecţi care corespundeau criteriilor stabilite, li s-a cerut acestora să ofere informaţii despre alte persoane care să îndeplinească criteriile de selecţie. Dintre persoanele care ne-au fost recomandate, am realizat selecţia persoanelor intervievate. La focus-group-ul organizat au participat 11 tineri cu vârste cuprinse între 16 şi 29 de ani. Pe lângă acesta, au fost realizate 11 interviuri individuale, atât cu reprezentanţi ai tinerilor, cât şi cu reprezentanţi ai autorităţilor locale. Ca reprezentanţi ai tinerilor, au fost intervievaţi preşedintele Consiliului elevilor din unul dintre cele două colegii din Cugir, un lider de sindicat, doi lideri din două ONG, un patron local considerat lider economic şi a fost identificat şi intervievat un lider informal. În cadrul cercetării au fost contactaţi reprezentanţi ai autorităţilor şi intervievaţi asupra participării tinerilor la procesul deciziei. Au fost intervievaţi: primarul oraşului Cugir, directorul unuia dintre cele două colegii din Cugir, directorul de şcoală din comuna Vinerea, consilierul din primărie care este purtător de cuvânt, consilierul din primărie care este responsabil cu relaţia cu ONG. FIŞA LOCALITĂŢII CUGIR Din punct de vedere administrativ, oraşul Cugir are în componenţa sa localitatea Vinerea şi satele de munte: Bocsitura, Bucuru, Calene, Feteni, Goasele şi Mugeşti. Referindu-ne la domeniul educaţiei, oraşul Cugir are la dispoziţie cinci şcoli şi două licee (colegiul Naţional „David Prodan”, Cugir şi Colegiul Naţional „I. D. Lăzărescu”, Cugir) şi cinci mari întreprinderi. CALITATEA VIEŢII, XV, nr. 3–4, p. 291–301, Bucureşti, 2004 292 CLAUDIA PETRESCU, SIMONA VONICA RĂDUŢIU 2 1 Fără îndoială, actorul economic principal este SC UM CUGIR care, deşi era unul dintre principalii producători de armament din ţară în perioada comunistă, s-a confruntat cu numeroase probleme după 1989, legate atât de continuarea activităţii specifice după colapsul controlului strict politic al întreprinderii, cât şi de disfuncţionalităţi administrative, în confruntarea cu economia de piaţă. Un prim efect direct a fost scăderea economiei şi creşterea numărului de şomeri. În anul 2 . Lipsa locurilor 1993 s-a ajuns să se producă doar 60% din producţia anului 1989 de muncă este, la ora actuală, una dintre principalele probleme ale locuitorilor din oraşul Cugir. 49% din locuitorii oraşului Cugir reprezintă populaţia activă, iar 3 . aproape 39% din locuitori reprezintă populaţia ocupată Conform datelor din Recensământul populaţiei şi al locuinţelor, 18 martie 4 , populaţia oraşului Cugir este de 25 977 de locuitori, reprezentând 6,78% din 2002 populaţia totală a judeţului Alba. Oraşul Cugir este al patrulea mare oraş ca număr de locuitori după Alba Iulia, Aiud şi Sebeş. 51,51% din locuitorii oraşului sunt femei. Ca structură a populaţiei pe vârste, 16,11% au vârste cuprinse între 0 şi 14 ani. 5 . 68,21% au vârste cuprinse între 15–59 de ani, 15,67% au 60 de ani şi peste Localitatea Vinerea care aparţine oraşului Cugir are un număr total de 2 620 locuitori şi o singură şcoală cu clasele I–VIII, „Ioan Mihu”, cu un număr de 181 elevi în anul 2003. Conform datelor culese de la primărie în cadrul cercetării de teren, distribuţia pe grupe de vârstă a populaţiei din Cugir este următoarea: 12% între 0–10 ani, 10% între 11–18 ani, 28% între 19–35 ani, 18% între 36–45 ani, 19% între 46–60 ani, 11% între 61–75 ani, 1,5% între 76–85 ani şi 0,5% peste 85 de ani. În ceea ce priveşte compoziţia etnică, localitatea este compusă din români (96%) urmaţi de 6 . maghiari (1,78%) saşi (1,25%) rromi, cehi, slovaci etc OBSTACOLE CU CARE SE CONFRUNTĂ TINERII ÎN ÎNCERCAREA DE A PARTICIPA LA LUAREA DECIZIILOR Tinerii intervievaţi din Cugir au spus că, în general, şi indiferent de nivelul la care ne referim, ei nu sunt consultaţi în luarea deciziilor, deşi acestea îi privesc în mod direct, atât în calitate de cetăţeni, cât şi de locuitori ai localităţii. Întrebaţi care 1 „Atestată conform cercetărilor făcute în arhivele şi bibliotecile din Alba Iulia, muzeul Brukental din Sibiu, biblioteca Astra, arhivele din Cluj, Deva şi Sibiu în anul 1799”, Secţiunea Economie www.cugir.ro. 2 Secţiunea Economie www.cugir.ro 3 Recensământul populaţiei şi al locuinţelor, 18 martie 2002, capitolul 7: Populaţia activă şi ocupată pe sexe – municipii şi oraşe, http://www.recensamant.ro/pagini/tabele-2/t7(288-292).pdf. 4 www.insse.ro 5 Recensământul populaţiei şi al locuinţelor, 18 martie 2002 , capitolul 62, Populaţia pe sexe şi grupe de vârstă, http://www.recensamant.ro/pagini/tabele/t02.pdf. 6 Secţiunea Populaţie www.cugir.ro. 3 IMPLICAREA TINERILOR ÎN PROCESUL LUĂRII DECIZIILOR 293 consideră că sunt cauzele acestei realităţi, ei au afirmat că una dintre principalele cauze pentru care nu sunt consultaţi o reprezintă mentalitatea oamenilor de la aceste paliere decizionale, în special a funcţionarilor din administraţia publică. Această mentalitate „învechită” nu dă credit tinerilor, deoarece tinerii nu sunt suficient de „copţi”, de capabili să ia parte la procesul de luare a deciziilor la nivelul comunităţii locale. Ei nu dispun de suficientă experienţă. Chiar dacă ajung să fie reprezentaţi în anumite structuri, tinerii nu simt că se doreşte într-adevăr consultarea lor, ci, mai degrabă, se doreşte ca ei să stea în banca lor. Este acolo cineva la conducere, mai în vârstă, care oricum face el legea. Şi degeaba aveţi un cuvânt de spus, că dacă îi convine bine, dacă nu treaba voastră. Veţi fi sancţionaţi pentru că aţi 7 îndrăznit să luaţi cuvântul (focus-group, Cugir) . Lipsa de încredere faţă de delegarea responsabilităţii deciziilor este un obstacol real, resimţit de-a lungul timpului de mai mulţi tineri. Acest lucru se întâmplă chiar şi atunci când tinerii înaintează idei pertinente, bune de pus în practică. Mentalitatea veche a rămas şi nu poţi să o schimbi. Poate când o să ajungem noi undeva acolo, mai sus, iar tineretul să ia decizii (…) Eşti mâncat doar de ăia mari din start, indiferent că tu ai o idee bună; cunosc persoane care au avut idei supergeniale, dar au fost stopate din start… (membru grup informal, Cugir) Percepţia unor tineri cu privire la slaba lor reprezentare în consultare şi decizie împărtăşeşte aceiaşi viziune a adulţilor, conform căreia lipsa de experienţă este singurul criteriu de selecţie în participarea la decizie. Resimţind lipsa acestui exerciţiu de exprimare a problemelor reprezentative ale tinerilor, tinerii formulează ca o posibilă soluţie organizarea de cursuri de instruire. Adolescentul cugirean nu are prea multă importanţă în luarea deciziilor, dar aceasta şi din cauză că nu are o capacitate de a lua decizii. În momentul în care s-ar face mai multe instruiri cu tinerii din Cugir, atunci poate s-ar schimba un pic balanţa şi tinerii ar avea şi ei ceva de spus, cu adevărat important (lider Consiliul elevilor). Un caz special îl reprezintă şcolile şi colegiile unde tinerii au căzut în unanimitate de acord că ar trebui să se acorde o importanţă deosebită faţă de ceea ce îşi doresc elevii. Deciziile care sunt adoptate de către conducerea şcolii îi afectează, în primul rând, pe elevi. Deşi în cadrul interviului, directorul unuia dintre cele două colegii ne-a declarat că elevii sunt reprezentaţi în Consiliul şcolii printr-un tânăr care este prezent la aproape toate şedinţele, tinerii nu s-au declarat mulţumiţi de modul în care această consultare funcţionează în practică. În mod concret, au existat cazuri în care, deşi tinerii, sau chiar reprezentanţi ai organizaţiilor de tineret au prezentat spre aprobare proiecte de acţiune foarte bune, ei nu au fost sprijiniţi să le pună în aplicare, ba mai mult, chiar au fost împiedicaţi fără prea multe explicaţii. Uneori deciziile privind implementarea proiectelor propuse conducerii şcolii le sunt comunicate sec, sau le sunt impuse. 7 Toate citatele se bazează pe interviurile şi focus-group-ul realizat în cadrul cercetării de teren, în Cugir. 294 CLAUDIA PETRESCU, SIMONA VONICA RĂDUŢIU 4 – Uite ce mi s-a reproşat chiar acum, de 8 martie. Tot aşa, am vrut să dăm nişte flori în şcoală. Şi au respins. Nu înţelegem, pentru că ni se părea o activitate foarte bună. – Cine v-a respins activitatea? – Domnul director. Fără nişte motive. (...) Alte activităţi ni s-au permis (focus-group, Cugir). Efortul depus de tineri pentru punerea la punct a unei propuneri concrete de proiect nu este apreciat. O astfel de situaţie reprezintă un factor demotivator puternic pentru tineri cu iniţiativă, care se văd daţi la o parte, tocmai datorită vârstei şi „lipsei de experienţă”. În acest context, tinerii se văd împiedicaţi de un sistem care ar trebui, dacă nu să îi sprijine, măcar să le ofere explicaţiile aferente. Mie mi s-a întâmplat să am ceva pregătit foarte bine, un proiect foarte elaborat şi să mi se pună beţe în roate (lider, Consiliul elevilor). Lipsa de comunicare între generaţii reprezintă probabil un obstacol în consultarea tinerilor. Astfel, elevii cred că mentalitatea profesorilor face ca aceştia să nu comunice realmente cu ei. Dacă această mentalitate s-ar schimba şi ar exista comunicare efectivă între profesori şi elevi lucrurile ar putea fi făcute mult mai bine, iar deciziile adoptate în urma unui real proces de consultare. Atât timp cât profesorii nu consideră importantă părerea elevilor şi nu o cunosc, lucrurile nu se vor putea schimba. Dacă profesorii şi cadrele didactice ar putea să lase de la ei mândria la o parte care nu-i lasă să comunice în mod obiectiv cu elevii s-ar crea o comuniune elev–profesor. Noi, dacă nu avem viziunea profesorilor, atunci dorim ceva ce vrem noi. Ei nu ştiu părerea elevului despre asta şi poate nici nu o consideră importantă (lider, Consiliul elevilor). O posibilă soluţie ar fi creşterea rolului liderului elevilor în cadrul Consiliul şcolii, paralel cu o consultare reală a elevilor asupra adoptării deciziilor care îi afectează direct. Rolul elevului în colegiu, este destul de mic şi rolul preşedintelui Consiliului, de exemplu, nu este atât de semnificativ, să zicem, ca rolul directorilor. Cred că ar trebui să se ţină cont de ceea ce elevul vrea, elevul reprezentat, bineînţeles, prin liderul lui (membru Colegiul elevilor). PROGRAME/ORGANIZAŢII DE TINERET CUNOSCUTE Deşi există ONG în Cugir, ele sunt foarte puţin cunoscute de către tineri. Discutând cu tinerii din Cugir, am avut surpriza să constatăm că mulţi dintre ei afirmau că în oraş nu există nici un fel de program sau organizaţie pentru tineret. Singura excepţie o reprezentau cei care erau implicaţi în activitatea unui ONG. Deşi există un număr destul de mare de organizaţii (ONG) declarate active, la nivelul oraşului Cugir, numai câteva au reuşit să se facă cunoscute prin activităţile şi programele pe care le desfăşoară. Există o serie de factori explicativi pentru această situaţie. În primul rând, trebuie luat în considerare publicul-ţintă căruia i-au fost adresate programele (numai câteva s-au concentrat direct asupra tinerilor) şi suportul financiar pe care unele ONG l-au avut la dispoziţie, pe durata desfăşurării 5 IMPLICAREA TINERILOR ÎN PROCESUL LUĂRII DECIZIILOR 295 unor programe, ca şi dificultăţile întâmpinate în atragerea unor alte fonduri naţionale şi internaţionale, pentru continuarea activităţilor desfăşurate. Au fost ceva organizaţii de tineret, mai demult, care, bănuiesc că n-au putut să facă faţă, din cauză că nu aveau nici fonduri, nu aveau nici oameni care să-i susţină, deci, nu prea sunt (membru „grup informal”). Deşi există câteva ONG, sfera lor de activitate atinge doar tangenţial tinerii. Totuşi, este îmbucurător faptul că, în general, în rândul tinerilor există un interes deosebit pentru organizarea unor astfel de ONG care să fie dedicate exclusiv activităţii şi problematicii tinerilor. Există câteva organizaţii, dar sunt pasive; nu au un program foarte activ de lucru, cred că nu ar strica să apară câteva organizaţii noi şi, sincer, un obiectiv al meu pentru următorii ani este implicarea mea în crearea unei organizaţii cât mai active în acest oraş, care să implice mulţi tineri, o structură asociativă de tineri (membru Consiliul elevilor). A existat, totuşi, o organizaţie pe care majoritatea tinerilor au menţionat-o: „Asociaţia ecologică şi de turism Năsăpişte”. Interesant este însă faptul că această organizaţie este orientată către turism montan şi funcţionează de mai bine de 25 de 8 ani, fiind foarte cunoscută la nivel local datorită activităţii specifice . Tinerii şi-ar dori foarte mult un ONG care să îi reprezinte şi care prin activităţile specifice să li se adreseze. – Cum pot fi consultaţi tinerii? – S-ar putea face un ONG care să reprezinte tinerii şi să facă activităţi pentru tineri. – Cum ai vedea un astfel de ONG? – Foarte puţini bani, foarte multă muncă. – Şi ce activităţi ar trebui să aibă? – Tot. Activităţi sportive, culturale. Consiliere (focus-group, Cugir). Trecând în revistă activitatea organizaţiilor neguvernamentale care îşi desfăşoară activitatea în Cugir, a fost evidenţiat faptul că acestea nu oferă un mediu propice discutării problemelor tinerilor. Totodată, în cadrul acestora, tinerii nu sunt consultaţi când se iau decizii. Totuşi, a fost pusă în evidenţă o activitate comună desfăşurată pentru tineri: ONG sunt active în organizarea drumeţiilor cu tinerii. Nu prea sunt active. Poate există şi iau banii şi fac, ştiu eu, sejur la mare şi la munte cu ei. Eu n-am auzit de vreo organizaţie din asta pentru tineri (membru „grup informal”). Dintre organizaţiile de tineret cunoscute, mulţi tineri au menţionat Consiliul elevilor din unul dintre colegiile din Cugir. Aplicând metoda „bulgărelui de zăpadă”, am primit mai multe sugestii pentru a îl contacta pe liderul acestui consiliu, inclusiv de la directorul colegiului. Cu o structură de 40 de membri, Consiliul acoperă în întregime clasele colegiului, având reprezentanţi din fiecare clasă (câte doi membri din fiecare clasă). Consiliul elevilor are o structură 8 „Am început 25 de ani în urmă, din iniţiativa unor pasionaţi ai turismului montan şi am devenit Organizaţie neguvernamentală (ONG) în decembrie 1997” http://www.nasapiste.home.ro/cine_suntem.html 296 CLAUDIA PETRESCU, SIMONA VONICA RĂDUŢIU 6 organizatorică foarte bine pusă la punct: există un Birou coordonator din care fac parte preşedintele, vicepreşedintele, trezorierul, secretarul şi cei patru coordonatori ai departamentelor cultural, sportiv, administrativ şi calitatea mediului, la nivelul fiecărui departament există doi asistenţi şi mai mulţi voluntari. Deci, în principal, se lucrează pe departamente, fiecare departament are coordonatorul lui şi coordonatorul are doi asistenţi; cei doi asistenţi ţin legătura cu ajutoarele asistenţilor, adică voluntarii neînscrişi în datele Consiliului şi ceilalţi fac legătura cu elevii din clasele lor (membru, Consiliul elevilor). Acest Consiliu al elevilor a organizat o serie de activităţi extraşcolare pentru elevii colegiului. Aceste activităţi constituie, de fapt, proiecte de activitate pentru cei din Consiliul elevilor. Aceste proiecte de activitate urmăresc toţi paşii unei cereri de finanţare pe care o depun ONG la organismele ce pot finanţa activitatea lor. De altfel, Consiliul elevilor din Cugir funcţionează ca un ONG, care nu are însă personalitate juridică. Am luat exemplul unui ONG şi noi lucrăm după exemplul unui ONG, deoarece Consiliul Elevilor din Cugir a avut, la un moment dat, şi dorinţa să se transforme în ONG (membru, Consiliul elevilor). Consiliul elevilor a derulat o serie de programe pentru tinerii din Colegiu, dar şi pentru cei din oraş. Au fost programe care au vizat marcarea zilei adolescentului, campionate sportive, marcarea zilei mondiale a copilului ce este victimă a agresiunii, campanii de ecologizare. Aceste programe au cuprins o serie de acţiuni în care au fost antrenaţi tinerii colegiului: activităţi sportive, de informare şi educare, de ecologizare. A fost organizată săptămâna adolescentului în 12–16 mai, cu activităţi culturale, sportive şi de calitate în care am implicat foarte mulţi, neaşteptat de mulţi; peste jumătate din elevii colegiului au participat la aceste activităţi, recreându-se şi sărbătorind ... Am avut mai multe campionate la foarte multe sporturi, de asemenea, am avut o activitate privind ziua mondială, Copilul victimă a agresiunii. Acolo am avut o campanie de distribuire a fluturaşilor în oraşul nostru; am mai avut o campanie de curăţenie în colegiul nostru (membru, Consiliul elevilor). Luând această formă de organizare a elevilor ca model de bună practică, am remarcat dorinţa acestora de a extinde structura organizatorică şi la alte paliere, prin încercarea de a coopta structurile similare din şcolile generale. Ne-am descurcat destul de bine şi în unirea colegiului cu şcolile generale, pe care am vrut să le luăm sub protecţia noastră (membru, Consiliul elevilor). Pentru a putea implementa programele pe care le au tinerii de la Colegiu, strâng fonduri de la diferiţi finanţatori. Acest lucru arată că adolescenţii au spirit întreprinzător şi încearcă să îşi realizeze proiectele cu fonduri private, nu numai publice. În momentul acesta, am dori să implementăm un proiect care să pună pe picioare un radio intern în şcoală, dar acest proiect nu va putea fi pus în aplicare decât în luna septembrie, când vom relua cursurile, pentru că acum nu am primit aprobările necesare şi acum facem ceva de genul strângere de fonduri, umblare după finanţatori (membru, Consiliul elevilor). 7 IMPLICAREA TINERILOR ÎN PROCESUL LUĂRII DECIZIILOR 297 Un alt lider al unui ONG ne-a declarat, în cadrul interviului, că ONG pe care îl conduce şi care este orientat către dans sportiv s-a extins foarte mult în ultimii ani, în special datorită interesului din ce în ce mai sporit al tinerilor. Practic, cu grupul de dans antrenat de ea a participat şi continuă să participe la majoritatea concursurilor de profil din ţară. Din păcate, au existat situaţii când lipsa fondurilor necesare i-au împiedicat să participe la manifestări sportive la care au fost invitaţi în străinătate. O modalitate foarte eficientă de participare la luarea deciziilor a tinerilor o reprezintă apartenenţa lor la o asociaţie. Ca să participe la activităţile desfăşurate de o asociaţie, tinerii trebuie să se regăsească în grupul din care este format ONG, mai corect, trebuie să se identifice cu acest grup. Dacă tinerii nu se pot integra în acest grup şi sunt excluşi de la activităţile pe care acesta le întreprinde, ei nu sunt atraşi să mai participe. Acest sentiment al apartenenţei la un grup reprezintă una dintre condiţiile principale ale participării tinerilor la activităţile unei asociaţii. Un om nu intră într-un grup în care nu se regăseşte, dacă se regăseşte, bine, dacă nu se regăseşte, normal că nu vine (membru, ONG). Comunicarea este unul din factorii-cheie într-o organizaţie. Într-o asociaţie neguvernamentală, comunicarea constituie un factor facilitant sau inhibitor al participării tinerilor la activităţile acesteia. De asemenea, ea este şi cea care atrage tinerii să participe la decizie. Dacă tinerii nu sunt ajutaţi şi încurajaţi să îşi exprime ideile, atunci ei se tem să îşi spună punctul de vedere, pentru că ar putea greşi, şi astfel ar fi priviţi reprobator de către ceilalţi sau ar fi mustraţi de faţă cu ceilalţi colegi. Faptul că şi-au exprimat o idee care a fost catalogată ca fiind greşită este considerat, de unii tineri, ca reprezentând un eşec. Astfel, de teama eşecului, mulţi tineri preferă să nu îşi spună părerea. Dacă oamenii cu care discuţi nu sunt foarte apropiaţi, în aşa fel încât să-ţi accepte şi o idee care nu este foarte bună, atunci nu o spui şi pierzi o ocazie (membru, ONG). Trebuie, totodată, să luăm în considerare dificultăţile întâmpinate de unii tineri care totuşi au participat la activităţi de voluntariat. Deşi există o lege în domeniul voluntariatului în România, ea nu este suficient cunoscută şi, în orice caz, conceptul de voluntariat încă nu este larg cunoscut, în adevăratul sens. Ideea e că legea voluntariatului nu este. Şi nu te ajută. De exemplu, faptul că ai fost voluntar nu te ajută. Când vroiam să mă angajez şi le spuneam că am fost voluntar, ştiţi ce îmi spuneau? «Ai fost fraieră!» (focus-group, Cugir). Ce ni s-a părut foarte interesant în Cugir a fost accesul tinerilor la postul local de radio. Există emisiuni speciale pentru tineri, în special dedicate anumitor genuri muzicale. Cei care lucrează la radio sunt foarte tineri şi atunci când am vizitat noi postul local de radio, ne-au prezentat o parte din planurile de viitor în care urmau să fie incluse şi alte emisiuni dedicate problemelor tinerilor. Noi în liceu nu avem de ce să ne plângem. D-na profesoară are spaţiu la radio şi ne tot invită (focus-group, Cugir). 298 CLAUDIA PETRESCU, SIMONA VONICA RĂDUŢIU 8 Tinerii au menţionat activităţile desfăşurate în cadrul oraşului, mai puţin cele care se referă strict la ei. Principala manifestare culturală a oraşului este Festivalul „Toamna Cugireană” ajuns la a V-a ediţie, desfăşurat în luna septembrie. Pe lângă acesta, mai amintim concertele de colinde de Crăciun, expoziţii de icoane şi artă plastică, formaţiile de muzică şi dansuri populare specifice, formaţiile de dans 9 . modern şi dans sportiv, precum şi formaţiile artistice de dansuri populare (căluşarii) PRINCIPALELE PROBLEME ALE TINERILOR O problemă majoră cu care se confruntă tineretul din Cugir o reprezintă lipsa locurilor de muncă. Datorită lipsei locurilor de muncă, din ce în ce mai mulţi tineri pleacă în străinătate să lucreze, fie în agricultură, fie în alte domenii. Nu contează dacă locul de muncă pe care îl găsesc în străinătate corespunde pregătirii pe care o au, ci important este să dispună de o sursă constantă de venit. O altă problemă ar fi faptul că nu există o piaţă foarte bună a locurilor de muncă. Tineri chiar şi cu facultate, ce să mai vorbesc de liceu iau şomaj câteva luni, după care rămân pe spinarea lu’ mama şi lu’ tata şi primul gând e să plece dincolo, pentru că poate o să nimerească undeva, la o fermă sau, eu ştiu, la cules căpşuni, sau la ce-o fi, să facă un ban (membru, ONG). Plecarea la muncă în străinătate este soluţia pe care circa 80% dintre tinerii din Cugir au adoptat-o, pentru a nu mai fi nevoiţi să depindă financiar de părinţi. Mulţi dintre tinerii plecaţi la muncă în străinătate nu se mai întorc înapoi, sau dacă se întorc, o fac pentru puţin timp. Salariile foarte mici oferite pentru munca prestată în ţară constituie un factor slab motivant şi unul dintre motivele care favorizează plecarea tinerilor la muncă în străinătate. În Cugir, locul de muncă e cea mai mare problemă, după ce termini şcoala. Dacă poţi să ajungi pe un post, eşti mare, pentru că în Cugir mai mult de 80% din tineret după ce termină şcoli şi aşa mai departe, sunt plecaţi afară. Mai mult de 80% sunt plecaţi în străinătate, pentru că minimum ăla pe economie care îl dă un privatizat, pur şi simplu, nu-i ajunge nici să mănânce, mai ales să se ducă să bea un suc sau o bere seara (membru „grup informal”). Tinerii nu cunosc drumul, calea prin care pot să contacteze autorităţile locale. Nu ştiu care le sunt drepturile ca cetăţeni şi cum se pot informa. Deşi în decembrie 2002 a fost înfiinţat un Birou de Consiliere a Cetăţenilor, acesta nu este cunoscut de către cetăţeni şi nu reuşeşte să îşi realizeze funcţiile de informare pentru care a 10 fost creat . Practic, momentul în care acesta urma să fie înfiinţat nu a fost mediatizat în presa sau în radioul local, astfel încât această iniţiativă avea toate şansele să demareze cu întârziere. 9 Secţiunea Cultură www.cugir.ro 10 „Comitetul de evaluare, Oficiul de plăţi şi Contractare Phare a decis finanţarea proiectului „Birou de Consiliere a Cetăţenilor” de către Comunitatea Europeană. Biroul va furniza informaţii, consiliere, sprijin practic şi juridic în domeniile: sănătate, asistenţă socială, asigurări sociale, raporturi de muncă, protecţia consumatorului, drepturi şi obligaţii civile, regimul proprietăţii, impozite şi taxe, învăţământ. Aceste servicii vor fi gratuite, confidenţiale, imparţiale şi nediscriminatorii, independente de influenţele etnice, religioase, economice sau politice. http://www.nasapiste.home.ro/ 9 IMPLICAREA TINERILOR ÎN PROCESUL LUĂRII DECIZIILOR 299 – Există un purtător de cuvânt al primăriei căruia poţi să i te adresezi, aşa, ca tânăr, când ai o problemă? Eu nu ştiu. – Este, e de mult. Şi acum inaugurează, pe 9 iulie, biroul de consiliere pentru cetăţeni (focus- group, Cugir). Lipsa unui cadru organizat unde să se desfăşoare activităţi pentru tineri este o altă problemă cu care se confruntă tinerii din Cugir. Dacă ar exista astfel de organizaţii care să facă activităţi pentru tineri, aceştia s-ar implica mai mult în viaţa comunităţii şi ar găsi şi o modalitate de a-şi petrece timpul liber. Organizaţiile neguvernamentale care încearcă să facă activităţi în Cugir se lovesc de problema resurselor materiale, de lipsa de spaţiu, de birocraţia existentă în administraţie, care nu sprijină activităţile desfăşurate de ele. Nu se fac activităţi pentru tineri suficiente, de fapt, e aproape zero, să nu zicem zero, aproape de zero. Posibilităţi sunt foarte multe, dar nu se implică nimeni în direcţia asta şi cine se implică se loveşte de bariera imediată a resurselor materiale care nu sunt, eu ştiu, lipsa unui spaţiu adecvat, tot felul de birocraţii (membru, ONG). Accesul limitat la cultură constituie una dintre problemele tinerilor din Cugir. În oraş, în afară de discoteci nu există nimic pentru tineri. Timpul liber nu şi-l pot petrece nicăieri, în afară de discotecă, deoarece nu există cinematograf, teatru sau o bibliotecă de unde să poţi împrumuta cărţi de calitate. La Cugir, pot să zic că, în afară de discoteci, nu există nimic pentru tineri, nu zic că discotecile nu sunt bune pentru tineri, sunt frumoase, te distrezi, te simţi bine, te relaxezi, dar ai nevoie de un cinematograf, care nu există, ai nevoie de un teatru, ai nevoie de... nu ştiu, de multe, de bibliotecă bună (membru, ONG). PORTRETUL LIDERULUI Din informaţiile rezultate în cercetare se desprinde un portret al liderului în grupul de tineri. Liderul unui grup trebuie să se evidenţieze prin sfaturile pe care le dă celorlalţi membri, prin comportamentul şi gesturile pe care le face. Comportamentul şi gesturile sunt importante, deoarece membrii grupului au tendinţa de a copia acestea de la lider. Un lider iasă în faţă prin sfaturile care le dă, ăsta e cel mai important lucru, dacă sunt bune; dacă sunt rele, nimeni nu te apreciază, dacă dai sfaturi bune e OK, nu neapărat prin sfaturi, prin comportament, prin gesturi, asta e (membru „grup informal”). Într-un grup este important ca liderul să ţină seama şi de opiniile celorlalţi. Chiar dacă el are o altă opinie, este necesar să se conformeze celei a întregului grup, el demonstrând, astfel, că apreciază decizia lor şi, implicit, îi apreciază pe ei ca persoane. Liderul ăsta într-o trupă trebuie neapărat să ţină cont şi de părerile celorlalţi, dacă chiar tu ai o părere care pentru tine e bună, dacă restul zic că nu e bună, trebuie să te conformezi, cu toate că atunci scazi în ochii lor ca lider, dar totuşi şi prin asta arăţi că eşti acolo cu ei, deci apreciezi ce fac ei, asta zic eu că e foarte bine, e un comportament foarte bun pentru un lider să arate treaba asta, că apreciază şi ce fac ei (membru „grup informal”). 300 CLAUDIA PETRESCU, SIMONA VONICA RĂDUŢIU 10 Este important ca liderul să fie sigur pe sine, să ştie exact ce vrea să facă şi cum poate realiza acest lucru. Siguranţa de sine îi conferă o autoritate mai mare în faţa celorlalţi, autoritate care se bazează pe respectul pe care aceştia i-l poartă. Încrederea în sine îl face pe lider să reuşească să realizeze tot ceea ce îşi propune. Ceilalţi membri ai grupului sau organizaţiei sunt atraşi tocmai de această încredere în sine a liderului şi de puterea lui de a realiza ceea ce îşi propune. Să ştie ce vrea şi să aibă clar în minte ceea ce vrea şi cel puţin în mare, cum se poate realiza acel lucru. Depinde de temperament, adică... pentru că temperamentul îi dă de fapt, încrederea în sine şi dacă un om are încredere în sine suficientă poate să devină un lider. Pentru că restul vine de la sine, dacă ai încredere în tine automat îţi pui toate părţile în acţiune şi poţi să înveţi o chestie, nu ştiu, să împingi ceva să meargă mai bine (membru, ONG). Alte calităţi care ar trebui să se regăsească la un lider sunt: rigurozitatea, ambiţia, sinceritatea şi motivaţia. Un lider trebuie să fie motivat de ceva pentru a reuşi în ceea ce întreprinde. Ipocrizia şi minciuna sunt defectele pe care un lider nu ar trebui să le aibă. Liderul trebuie să aibă mai multe calităţi care trebuie să se ivească la fiecare pas al vieţii sale, cum ar fi rigurozitatea, motivaţia, ambiţia, sinceritatea şi ar trebui să minimalizeze efectele ipocriziei din viaţa lui, minciuna (membru, Consiliul elevilor). Comunicarea este unul dintre aspectele importante pe care ar trebui să le stăpânească un lider. Un lider care ştie să îşi exprime ideile cu claritate este cel care poate face ca proiectele organizaţiei sau grupului să se realizeze. În plus, un lider care poate comunica ideile sale clar şi care ştie să negocieze cu factorii de decizie poate reuşi să înlăture toate piedicile care i se pun. Foarte importantă este comunicarea. Eu cred că dacă o să ajungi să-ţi exprimi ideile şi sentimentele în mod hotărât asupra unei persoane şi să-i spui cu sinceritate lucrurile pe care le ai de spus despre ea şi despre tine, o să înţeleagă că nu eşti un om rău, eşti chiar un om care este benefic pentru societate şi aşa ai putea să scapi de piedicile puse de oameni (membru, Consiliul elevilor). Un lider are nevoie de anumite resurse de timp, financiare şi umane. Resursele umane de care are nevoie liderul sunt extrem de importante; astfel, echipa pe care o coordonează trebuie să fie foarte bună şi să ştie ce trebuie să facă. Resursa umană este cea mai importantă în derularea unui proiect. Deci, liderul trebuie să îşi aleagă cu grijă echipa cu care doreşte să lucreze şi trebuie să o instruiască în mod corect, pentru ca aceasta să realizeze acţiunile cerute. O echipă care nu este instruită şi nu se pricepe la ceea ce face, poate constitui un factor destabilizator în proiect. În primul rând, are nevoie de resurse şi, în special, de timp şi resurse umane pentru că, practic, nu poţi să faci totul singur. Părerea mea este că trebuie să ai o echipă bună. Degeaba eşti un lider , nu zic că eu sunt un lider strălucit, nici pe de parte, că mai am foarte multe de învăţat, dar cu atât mai mult, dacă nu ai pe cineva lângă tine, măcar o persoană cu care să te ajuţi (membru, ONG). Factorii care facilitează accesul la statutul de lider sunt: accesul la anumite informaţii, participarea la anumite cursuri (organizaţii, management, management de proiect), experienţa. Factor inhibitor: lipsa unei echipe de proiect adecvate. 11 IMPLICAREA TINERILOR ÎN PROCESUL LUĂRII DECIZIILOR 301 Accesul la anumite informaţii şi mai multe cursuri. În facultate s-a pus destul de mult accentul pe organizarea unei grupe pe proiecte de management. Cred că ăsta a fost factorul principal. (membru, ONG). PROPUNERI PENTRU MAI BUNA IMPLICARE A TINERILOR LA LUAREA DECIZIILOR LA DIFERITE NIVELURI Stimularea activităţii organizaţiilor neguvernamentale care desfăşoară activităţi pentru tineri reprezintă una dintre soluţiile propuse pentru stimularea participării tinerilor la decizie. Atât timp cât tinerii nu sunt angajaţi sau nu fac parte dintr-o organizaţie, ei nu pot fi consultaţi. Pentru ca să fie consultat un tânăr, trebuie să existe un cadru. Pentru că un tânăr nu este angajat, nu este într-o organizaţie, nu este implicat în nici un fel e activitate, cum poate fi el consultat... Soluţia ar fi să se formeze nişte cadre special pentru tineret. Problema nu vine de la ei ca organizaţie, vine de la faptul că cineva acolo sus presupune că tineretul are nevoie de atâtica doar pentru a se dezvolta şi pentru a se implica şi aşa mai departe şi atâtica ăla nu este suficient pentru o ţară întreagă (membru, ONG). O soluţie foarte frecvent menţionată de tinerii intervievaţi, dar şi de către cei prezenţi la focus group a fost constituirea unui ONG care să fie exclusiv dedicat activităţii tinerilor. Această iniţiativă s-ar bucura de sprijin local din partea tinerilor şi ar reprezenta principala formă de consultare a acestora. Nu ştiu ce să zic, ar fi bine să se facă o organizaţie în orice oraş – pentru tineret, dacă nu o să se facă câteva organizaţii care să se ocupe cu problemele tineretului, degeaba, nu o să se rezolve absolut nimic (membru „grup informal”). Una dintre organizaţiile neguvernamentale a găsit ca soluţie pentru implicarea mai activă a membrilor săi în activitatea pe care o desfăşura scrierea împreună a proiectelor propuse spre finanţare. În acest fel, tinerii din ONG au început încet-încet să se implice mai mult şi să îşi dea seama ce presupune scrierea unui proiect şi implementarea lui. I-am implicat în scrierea proiectelor, deşi, de multe ori, ne întâlneam şi tot eu lucram, dar voiam să-i implic să vadă ce înseamnă şi încet-încet, totuşi, au început tot mai mult să se implice şi să-şi dea seama cum e cu proiectele (membru, ONG). Organizaţiile neguvernamentale se confruntă cu lipsa resurselor materiale necesare pentru derularea activităţilor de tineret. Ministerul Tineretului şi Sportului alocă fonduri extrem de puţine ONG, iar legea sponsorizării este neatrăgătoare pentru firme care nu beneficiază de nici o scutire de impozite. Astfel, o soluţie pentru aceasta ar fi atragerea organizaţiilor din străinătate care să vină cu fondurile necesare derulării activităţii de tineret sau chiar să desfăşoare, în parteneriat cu ONG din Cugir, aceste activităţi. O soluţie mie mi s-ar părea contactarea organizaţiilor străine şi implicarea lor în activităţi. Nu neapărat să sponsorizeze, sau să dea bani pentru treaba asta, deşi ar fi foarte fain, ar putea să facă parteneriate cu cele de aici, să le susţină şi material, dacă vor, şi să facă activităţi împreună (membru, ONG). 